A Bizottság határozata

(2000. január 31.)

a Kenyából és Tanzániából származó vagy onnan érkező bizonyos halászati termékekkel kapcsolatos védőintézkedésekről szóló 1999/253/EK bizottsági határozat módosításáról, valamint a Tanzániából származó vagy onnan érkező halászati termékek egészségügyi bizonyítványának módosításáról

(az értesítés a C(2000) 211. számú dokumentummal történt)

(EGT vonatkozású szöveg)

(2000/127/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 22. cikke (6) bekezdésére,

mivel:

(1) A Viktória-tónál észlelt, valószínűleg a Viktória-tó vizének peszticidtartalma és a helytelen halászati gyakorlat okozta halmérgezéseket követően a Bizottság elfogadta az 1999/253/EK határozatot [2]. E határozat úgy rendelkezik, hogy a helyzet alakulásával kapcsolatos információk, valamint a kenyai és tanzániai illetékes hatóságok által nyújtott biztosítékok kézhezvételét követően a határozat felülvizsgálható.

(2) Egy helyszíni ellenőrzés eredményei és a tanzániai hatóságok által nyújtott biztosítékok alapján az 1999/253/EK határozat oly módosítása javasolt, amely ismét lehetővé teszi a Viktória-tóból kifogott és Tanzániából származó vagy onnan érkező halászati termékek behozatalát.

(3) A Viktória-tóból kifogott halászati termékeket – azok egészségességének megállapítása céljából – megfelelő ellenőrzéseknek kell alávetni, amelyeknek alkalmasnak kell lenniük a peszticidek kimutatására is. Ezért a speciális vizsgálati eljárást meg kell említeni a Tanzániából behozott halászati termékeket kísérő és a 98/422/EK bizottsági határozatban [3] megállapított egészségügyi bizonyítványban.

(4) Mindazonáltal több időt kell biztosítani a kenyai hatóságoknak a halászati termékek biztonságát garantáló ellenőrzési intézkedések bevezetésére. Ezért a Viktória-tóból kifogott és Kenyából származó vagy onnan érkező halászati termékek behozatalát továbbra is fel kell függeszteni.

(5) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az 1999/253/EK határozat a következőképpen módosul:

1. Az 1. cikk helyébe a következő szöveg lép:

"1. cikk

E határozatot a Viktória-tóból kifogott és Kenyából származó vagy onnan érkező, friss, fagyasztott vagy feldolgozott halászati termékekre kell alkalmazni. E határozat a tengerből kifogott halászati termékekre nem vonatkozik."

2. A 4. cikk helyébe a következő szöveg lép:

"4. cikk

A helyzet alakulásával kapcsolatos információk, valamint a kenyai illetékes hatóság által a halászati termékek biztonságára vonatkozóan nyújtott biztosítékok kézhezvételét követően e határozatot felül kell vizsgálni."

2. cikk

A 98/422/EK határozat mellékletében szereplő és a Tanzániából származó vagy onnan érkező, a Viktória-tóból kifogott halászati termékek szállítmányait kísérő egészségügyi bizonyítvány IV. pontja a következő ponttal egészül ki:

"– A hatósági ellenőr igazolja, hogy a fent meghatározott halászati termékek előállítása a 91/493/EGK irányelv melléklete V. fejezetének II.3.B. pontjában megállapított ellenőrzési rendszer keretén belül történt, valamint hogy ezen ellenőrzések kielégítő eredményre vezettek."

3. cikk

A tagállamok módosítják a kereskedelemre alkalmazott intézkedéseiket annak érdekében, hogy azok e határozatnak megfeleljenek. Erről haladéktalanul értesítik a Bizottságot.

4. cikk

Ennek a határozatnak a tagállamok a címzettjei.

Kelt Brüsszelben, 2000. január 31-én.

a Bizottság részéről

David Byrne

a Bizottság tagja

[1] HL L 24., 1998.1.30., 9. o.

[2] HL L 98., 1999.4.13., 15. o.

[3] HL L 190., 1998.7.4., 71. o.

--------------------------------------------------